O‘zbekiston maktablarida 29 martdan 4-chorak boshlanadi. Bu haqda Xalq ta’limi vazirligi xabar bermoqda. Qayd etilishicha, hozirda fuqarolardan bahorgi ta’til uzaytirildimi, degan juda ko‘plab savollar kelib tushmoqda. Mazkur savolga javoban Xalq ta’limi vazirligi bahorgi ta’til 28 martgacha davom etishi, 4-chorakning ilk kuni 29 mart ekanini yana bir bor ma’lum qildi. “Shuningdek, yurtimizdagi epidemiologik vaziyatdan kelib chiqqan holda, gibrid shakldagi ta’limga ruxsat etilganini, qaysidir maktab yoki hududdagi epidemiologik vaziyatga qarab maktab karantinga yopiladigan bo‘lsa, ushbu maktab o‘quvchilari vaziyat barqarorlashguniga qadar vaqtincha ta’limni onlayn shaklda davom ettirishi mumkinligini eslatib o‘tamiz”, deyiladi vazirlik xabarida. 2021 yil 20 mart kuni 2020-2021 o‘quv yili bahorgi ta’tilining birinchi kuni hisoblanishi haqida avvalroq xabar qilingandi. Bundan oldin, Toshkentning Mirzo Ulug‘bek, Chilonzor va Yunusobod tumanidagi barcha maktablar onlayn ta’limga o‘tgandi.